CELEX: 32012H0724(25)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma 2012 tal-Isvezja u li twassal Opinjoni tal-Kunsill dwar il-Programm ta’ Konverġenza tal-Isvezja, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/85
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma 2012 tal-Isvezja u li twassal Opinjoni tal-Kunsill dwar il-Programm ta’ Konverġenza tal-Isvezja, 2012-2015
   2012/C 219/25
   IL-KUNSIL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 9(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u partikolarment l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta mal-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni Ewropea li tiġi mnedija strateġija ġdida għall-impjiegi u t-tkabbir, bl-isem ta’ Ewropa 2020, li tkun imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tenħtieġ azzjoni li tagħti spinta lill-potenzjal tal-Ewropa għat-tkabbir u l-kompetittività sostenibbli.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, huwa adotta deċiżjoni dwar il-linji gwida għall-politika tal-Istati Membri dwar l-impjiegi (3), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-politiki ekonomiċi u okkupazzjonali nazzjonali tagħhom.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (4) dwar il-Programm Nazzjonali ta’ Riforma tal-Isvezja għall-2011 u ta l-opinjoni tiegħu dwar il-Programm ta’ Konverġenza aġġornat tal-Isvezja għall-perijodu 2011-2014.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni Semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija, li fih identifikat lill-Isvezja bħala wieħed mill-Istati Membri li dwaru kellha titwettaq analiżi fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet fejn talab lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħrajn, biex jippreżenta l-fehmiet tiegħu dwar l-azzjonijiet rakkomandati fiċ-ċiklu tal-politika tal-Ewropa 2020. Dawn il-fehmiet jagħmlu parti mill-opinjoni tal-Kumitat tal-Impjiegi.
            
         
               (6)
            
            
               Il-Parlament Ewropew kien involut kif dovut fis-Simestru Ewropew, f’konformità mar-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir 2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (7)
            
            
               Fit-2 ta’ Marzu 2012, il-Kunsill Ewropew approva l-prijoritajiet sabiex jiggarantixxi l-istabbiltà finanzjarja, il-konsolidazzjoni fiskali u l-azzjoni li tħeġġeġ it-tkabbir. Huwa enfasizza l-ħtieġa li titkompla konsolidazzjoni fiskali differenzjata u li tiffavorixxi t-tkabbir, biex l-ekonomija jerġa’ jkollha kundizzjonijiet normali għas-self, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika.
            
         
               (8)
            
            
               Fl-20 ta’ April 2012, l-Isvezja ressqet il-Programm ta’ Konverġenza tagħha li jkopri l-perijodu 2012-2015 u l-Programm Nazzjonali ta’ Riforma tagħha għall-2012. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt. Il-Kummissjoni vvalutat ukoll, f’analiżi fil-fond skont l-Artikolu 5 tar-Regolament (UE) Nru 1176/2011, jekk l-Isvezja hix affettwata minn żbilanċi makroekonomiċi. Il-Kummissjoni kkonkludiet fl-analiżi fil-fond tagħha li l-Isvezja qed tesperjenza żbilanċi, għalkemm mhux eċċessivi.
            
         
               (9)
            
            
               Abbażi tal-valutazzjoni tal-Programm ta’ Konverġenza skont l-Artikolu 5(1) tar-Regolament (KE) Nru 1466/97, l-opinjoni tal-Kunsill hi li x-xenarju makroekonomiku fil-bażi tal-projezzjonijiet baġitarji fil-Programm hu plawsibbli għall-2012 u ottimist għall-perijodu 2013-2015, fejn it-tkabbir tal-PDG hu mistenni li jkun madwar medja ta’ 3,5 %. Il-previżjoni tar-rebbiegħa 2012 tas-servizzi tal-Kummissjoni tipprevedi tkabbir tal-PDG ta’ 2,1 % fl-2013. L-objettiv tal-istrateġija baġitarja deskritt fil-Programm ta’ Konverġenza hu li tkun żgurata s-sostenibbiltà fit-tul billi jkunu rrispettati r-regoli tal-qafas fiskali Svediż, inkluż il-mira li jkun hemm surplus fis-self nett tal-amministrazzjoni pubblika ta’ 1 % tal-PDG fuq iċ-ċiklu. L-istrateġija timmira wkoll li jiġu ssodisfati r-rekwiżiti tal-Patt ta’ Stabbiltà u Tkabbir, partikolarment billi jkun irrispettat il-valur referenzjarju ta’ 3 % tal-PDG. Il-Programm ta’ Konverġenza biddel l-objettiv ta’ terminu medju (OTM) tal-baġit minn surplus tal-amministrazzjoni pubblika ta’ 1,0 % tal-PDG għal defiċit ta’ 1,0 % tal-PDG. L-OTM l-ġdid jirrifletti adegwatament ir-rekwiżiti tal-Patt ta’ Stabbiltà u Tkabbir. Minħabba l-bidla, l-OTM, abbażi tal-bilanċ tal-baġit strutturali (kkalkulat mill-ġdid), aktarx li se jintlaħaq matul il-perjodu tal-programm, anke jekk titqies il-probabbiltà ta’ aktar miżuri diskrezzjonarji ta’ espansjoni fl-2013 jew fl-2014. Ċerti riskji negattivi għall-previżjonijiet baġitarji mill-2013 ’il quddiem huma konnessi ma’ suppożizzjonijiet makroekonomiċi ottimisti. Ir-rata ta’ tkabbir ippjanata fin-nefqa tal-Gvern, filwaqt li jitqiesu l-miżuri diskrezzjonali ta’ dħul, tkun konformi man-nefqa referenzjarja tal-Patt ta’ Stabbiltà u Tkabbir. Il-proporzjon tad-dejn hu taħt is-60 % tal-PDG u, skont il-Programm ta’ Konverġenza, hu pprojettat li jkompli jonqos matul il-perijodu tal-programm.
            
         
               (10)
            
            
               L-analiżi fil-fond tal-Kummissjoni skont l-Artikolu 5 tar-Regolament (UE) Nru 1176/2011 ikkonfermat li l-Isvezja għandha livell pjuttost għoli ta’ dejn tal-unitajiet domestiċi. Filwaqt li s-sitwazzjoni fis-suq tad-djar u tal-ipoteki ġiet stabbli fl-2011, għad fadal diversi distorsjonijiet strutturali li jheddu l-istabbiltà ta’ dawn is-swieq fit-tul. Ittieħdu miżuri rilevanti biex tissaħħaħ ir-reżiljenza tas-settur finanzjarju. Madanakollu, attwalment hemm numru ta’ politiki fis-seħħ li jistgħu jikkontribwixxu għall-volatilità tas-suq tad-djar u tal-akkumulazzjoni tad-dejn ipotekarju fl-Isvezja, li ngħataw anqas attenzjoni: tnaqqis ġeneruż mit-taxxa fuq il-pagamenti tal-interessi u taxxi baxxi fuq il-proprjetà, ftit amortizzament u regoli tal-kera stretti. Fuq in-naħa tal-provvista, monopolju fl-ippjanar lokali, il-proċessi twal tat-tqassim taż-żoni, u nuqqas ta’ kompetizzjoni jfixklu l-flessibbiltà tal-provvistà tad-djar.
            
         
               (11)
            
            
               Minkejja titjib ġenerali fis-suq tax-xogħol matul l-2011, ir-rati tal-qgħad fost iż-żgħażagħ u l-gruppi vulnerabbli għadhom għoljin, b’mod partikolari għal persuni bi sfond soċjali ta’ migrazzjoni. L-Isvezja bħalissa qiegħda timplimenta diversi miżuri ta’ politika attivi fis-suq tax-xogħol u riformi fl-edukazzjoni biex tindirizza din is-sitwazzjoni. Il-biċċa l-kbira ta’ dawn il-miżuri jidhru rilevanti u kredibbli, għalkemm għadu kmieni wisq biex jiġi vvalutat l-impatt tagħhom. Madanakollu, ir-rilevanza u l-effettività tal-miżura prinċipali mmirata għall-impjiegi taż-żgħażagħ — it-tnaqqis tal-VAT fuq ir-ristoranti u s-servizzi tal-forniment tal-ikel — mhumiex ċerti u jeħtieġ li jiġu eżaminati. Barra minn hekk, il-livell ta’ ambizzjoni jista’ jiżdied jekk l-isfidi jiġu indirizzati b’mod aktar komprensiv, billi jiġu indirizzati wkoll il-pagi relattivament għoljin fit-tarf t’isfel tal-iskala tal-pagi u d-differenzi fil-protezzjoni tal-impjiegi bejn il-ħaddiema regolari u temporanji.
            
         
               (12)
            
            
               L-Isvezja għandha t-tieni l-ogħla nefqa fuq ir-riċerka u l-iżvilupp (R&Ż) bħala sehem tal-PDG fl-UE u hi meqjusa bħala l-mexxej tal-innovazzjoni skont it-Tabella ta’ Valutazzjoni tal-Unjoni tal-Innovazzjoni. Madanakollu, fir-rigward tal-kummerċjalizzazzjoni tal-prodotti innovattivi, l-Isvezja għandha prestazzjoni taħt il-medja tal-UE u turi xejra negattiva. Barra minn hekk, l-Isvezja tidher li qiegħda lura fil-ħolqien ta’ intrapriżi innovattivi b’rata għolja ta’ tkabbir. Barra minn hekk, il-pożizzjoni ġenerali b’saħħitha tal-Isvezja fir-R&Ż hi vulnerabbli minħabba d-dipendenza qawwija tagħha fuq ftit kumpaniji multinazzjonali kbar, li qed jirrilokalizzaw dejjem aktar l-attivitajiet ta’ R&Ż lil hinn mill-Isvezja. Dawn il-kwistjonijiet għandhom jiġu indirizzati fl-abbozz ta’ liġi ġdida dwar ir-riċerka u l-innovazzjoni li hu mistenni fil-ħarifa tal-2012.
            
         
               (13)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Isvezja. Hi vvalutat il-Programm ta’ Konverġenza u l-Programm Nazzjonali ta’ Riforma, u ppreżentat reviżjoni fil-fond. Hi qieset ir-rilevanza tagħhom għall-politika fiskali u soċjoekonomika sostenibbli fl-Isvezja kif ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-Rakkomandazzjonijiet (1) sa (4) hawn taħt.
            
         
               (14)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Konverġenza, u l-opinjoni (5) tiegħu qed tiġi riflessa partikolarment fir-rakkomandazzjoni (1) hawn taħt.
            
         
               (15)
            
            
               Fid-dawl tar-reviżjoni fil-fond tal-Kummissjoni u ta’ din l-evalwazzjoni, il-Kunsill eżamina l-Programm Nazzjonali ta’ Riforma u l-Programm ta’ Konverġenza. Ir-rakkomandazzjonijiet tagħha skont l-Artikolu 6 tar-Regolament (UE) Nru 1176/2011 huma riflessi partikolarment fir-rakkomandazzjoni (2) hawn taħt,
            
         B’DAN JIRRAKKOMANDA li l-Isvezja tieħu azzjoni fil-perjodu 2012-2013 biex:
   
               1.
            
            
               Iżżomm pożizzjoni fiskali soda fl-2012 u fis-snin ta’ wara billi timplimenta l-istrateġija baġitarja kif previst u tiżgura li tkompli tikseb l-OTM.
            
         
               2.
            
            
               Tieħu aktar miżuri preventivi biex issaħħaħ l-istabbiltà tas-suq tad-djar u tas-self ipotekarju fuq il-perijodu medju, inkluż permezz tat-trawwim ta’ self għaqli, it-tnaqqis tal-preġudizzju tad-dejn fl-iffinanzjar tal-investimenti tad-djar, u l-indirizzar tar-restrizzjonijiet fil-provvista tad-djar u r-regoli tal-kera.
            
         
               3.
            
            
               Tieħu aktar miżuri biex ittejjeb il-parteċipazzjoni taż-żgħażagħ u l-gruppi vulnerabbli fis-suq tax-xogħol, pereżempju billi ttejjeb l-effettività tal-miżuri attivi fis-suq tax-xogħol, tiffaċilita t-transizzjoni mill-iskola għax-xogħol, tippromwovi l-politiki biex tiżdied id-domanda għall-gruppi vulnerabbli u ttejjeb il-funzjonament tas-suq tax-xogħol. Tanalizza l-effettività tar-rata ta’ VAT mnaqqsa attwali fuq ir-ristoranti u s-servizzi tal-forniment tal-ikel biex tappoġġa l-ħolqien tal-impjiegi.
            
         
               4.
            
            
               Tieħu aktar miżuri fl-abbozz ta’ liġi li jmiss dwar ir-riċerka u l-innovazzjoni li jmiss biex tkompli ttejjeb l-eċċellenza fir-riċerka u biex tiffoka fuq it-titjib tal-kummerċjalizzazzjoni tal-prodotti innovattivi u l-iżvilupp ta’ teknoloġiji ġodda.
            
         
      Magħmul fi Brussell, l-10 ta' Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  Miżmuma għall-2012 bid-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (4)  ĠU C 217, 23.7.2011, p. 9.
   
      (5)  Skont l-Artikolu 9(2) tar-Regolament (KE) Nru 1466/97.